4.1 ลักษณะผลิตภัณฑ์

บริษัทฯมีนโยบายที่จะพัฒนาอสังหาริมทรัพย์เพื่อขาย ให้เช่า
โดยแบ่งผลิตภัณฑ์สำหรับธุรกิจอสังหาริมทรัพย์ เป็นประเภทต่างๆซึ่งสามารถสรุปได้ดังนี้

ก) ธุรกิจขายที่ดินเปล่า และบ้านพร้อมที่ดิน

1. บ้านเดี่ยวระดับ A สำหรับกลุ่มลูกค้าที่มีรายได้ระดับสูง ราคาเริ่มต้นที่ 10.0 ล้านบาท
ความเร็ว ในการขายบ้านสำหรับลูกค้าในกลุ่มนี้จะช้าเนื่องจาก
ลูกค้ากลุ่มนี้จะต้องเป็นลูกค้าที่มีกำลังซื้อสูง และส่วนใหญ่ เคยมีบ้านมาก่อนแล้ว
ทำให้ต้องพิจารณารอบคอบและต้องใช้เวลาในการเลือกซื้อบ้านหลังที่สอง
ลูกค้าไม่ได้คำนึงถึงลักษณะบ้าน แต่เพียงอย่างเดียว ยังดูถึง สภาพแวดล้อม, ความปลอดภัย,
และสาธารณูปโภค, ภายในโครงการอีกด้วย ปัจจุบันบริษัท มีโครงการชื่อ

1.1. โครงการ Greenery ในโครงการพระราม 2
ซึ่งการก่อสร้างในส่วนของบ้านคาดว่าจะเสร็จสิ้นภายใน ไตรมาสที่ 1 ของปี 2556 นี้ และ
Community Mall ด้านหน้าโครงการจะก่อสร้างเสร็จ ในไตรมาสที่ 2 ของปี 2556 เช่นเดียวกัน

1.2. โครงการ My Ozone ตั้งอยู่อำเภอปากช่อง จังหวัดนครราชสีมา
เป็นโครงการบ้านสุขภาพขนาดใหญ่ พื้นที่ประมาณ 1,134 ไร่
มีทั้งบ้านเดี่ยวและที่ดินเปล่าขายในโครงการ คาดว่าจะเริ่มส่งมอบได้ในไตรมาสที่ 3 ของปี 2556
ในส่วนที่ดินเปล่า

1.3 โครงการ Lake Como (ในโครงการณุศาศิริ พระราม 2 เฟส 2)

2. บ้านเดี่ยวระดับ B สำหรับลูกค้าที่รายได้ระดับกลาง ราคาเริ่มต้น 5.0 ล้านบาท
ซึ่งเป็นระดับราคาที่มีอุปสงค์อยู่มาก บ้านกลุ่มนี้มีโครงการต่างๆดังนี้

  2.1 บ้านกฤษณา พระราม 5

  2.2 Nusa Cheevani พระราม 2

  2.3 Nusa Cheevani Pattaya

3. บ้านเดี่ยว และ ทาวน์เฮ้าส์ระดับ C บริษัทมีโครงการชื่อ “ณ ราธร” ตั้งอยู่บนถนนสุวินทวงศ์
ประกอบด้วย บ้านเดี่ยวและ ทาวน์เฮ้าส์ ราคาเริ่มต้น 1.59 ล้านบาท
เป็นโครงการที่เหมาะสมกับกลุ่มลูกค้าที่ทำงาน ในบริเวณนิคมอุตสาหกรรม
เป็นกลุ่มที่เพิ่งสร้างครอบครัว ภายในไตรมาสที่ 2 ของปี 2556 จะปิดการขาย เฟสที่ 1
และจะเริ่มขายเฟสที่ 2 ในไตรมาสที่ 2 ของปี 2556 เช่นกัน

ข) ธุรกิจขายพื้นที่ และให้เช่าพื้นที่ ในส่วนของพลาซ่าทางด้านสุขภาพ

บริษัทได้เล็งเห็นโอกาสทางด้านธุรกิจที่เกี่ยวเนื่องกับด้านสุขภาพ ในโครงการ “บางกอก
เมดิเพล็กซ์” BMC ซึ่งเป็นศูนย์กลางทางการแพทย์ ยา และอุปกรณ์การแพทย์ ที่ทันสมัยที่สุดในเอเชีย
ด้วยแนวคิดที่เน้นเรื่องสุขภาพและให้ปรึกษาแก่กลุ่มลูกค้า
โดยมีกลุ่มธุรกิจและบุคคลที่เป็นกลุ่มเป้าหมายสำหรับการขายพื้นที่ และให้เช่าพื้นที่ ได้แก่
สถานพยาบาล ร้านขายยา ร้านอาหาร แพทย์ และนักลงทุนสุขภาพ

ค) ธุรกิจรับจ้างก่อสร้าง ที่ตอบสนองความต้องการของลูกค้าในโครงการบ้านเดี่ยวระดับ A เท่านั้น

  ง) ธุรกิจประเภทคอนโดมีเนียม Low –Rise – และ High –Rise

  ปัจจุบันบริษัทมีโครงการคอนโดนมีเนียม ที่กำลังดำเนินการก่อสร้างอยู่ 3 โครงการ ได้แก่

1. โครงการ Up Ekamai ถนน เอกมัย ได้รับอนุมัติจาก สวล. แล้ว กำลังดำเนินการก่อสร้างอยู่
เป็นคอนโดที่เหมาะสมกับกลุ่มลูกค้าในเมืองใหญ่ และชาวต่างชาติ
สามารถซื้อเพื่ออยู่อาศัยและลงทุนให้เช่าได้

2. โครงการ Parc Exo Condominium ถนนเกษตร-นวมินทร์ ได้รับการอนุมัติจาก สวล.แล้ว
ก่อสร้างเสร็จไตรมาสที่ 2 ของปี 2556
เหมาะสมกับกลุ่มลูกค้าที่ทำงานอยู่บริเวณใกล้เคียงที่ต้องการใช้ชีวิตที่ดีเหมือน อยู่ใจกลางเมือง

3. โครงการ The Fresh Condominium ใกล้สถานีรถไฟฟ้าสายสีม่วง (เตาปูน-บางซ่อน)
กำลังอยู่ในระหว่างการขอและรออนุมัติจาก สวล. โดยเป็นคอนโดมีเนียมราคาไม่แพง
เหมาะกับลูกค้าในช่วงวัยเริ่มทำงาน

จ) ธุรกิจให้เช่าพื้นที่ Sport Mall ตั้งอยู่หน้าโครงการ Parc Exo
โดยรับสมาชิกทั่วไปไม่ใช่เฉพาะลูกค้า ที่อยู่ใน Condominium ของบริษัท
โดยเก็บค่าสมาชิกรายปีและรายเดือน มุ่งกลุ่มคนระดับกลางและครอบครัวที่อาศัย ในย่านนั้น ๆ

ฉ) ธุรกิจให้เช่าพื้นที่ Community Mall อยู่หน้าโครงการ Parc Exo และณุศาศิริ พระราม 2
มุ่งเน้นให้บริการกับลูกค้าภายในโครงการและลูกค้าที่อาศัยอยู่ในบริเวณนั้นๆ
โดยเก็บค่าเช่าจากร้านค้าเป็นรายเดือน

ช) สวนน้ำพลาซ่า ตั้งอยู่ที่เมืองพัทยา
เป็นธุรกิจสำหรับรองรับการท่องเที่ยวที่เติบโตอย่างมากในช่วง 2-3 ปี ที่ผ่านมา
เนื่องจากมีลูกค้าจากประเทศจีน รัสเซีย ฯลฯ และจะเติบโตอีกมากในอนาคต สวนน้ำนี้
มีรายได้จากการเก็บ ค่าเข้าเล่นรายวัน และรายได้จากการขายเหมาให้กับบริษัททัวร์เป็นรายปี
และยังมีรายได้จากค่าเช่าพื้นที่ร้านค้า และร้านอาหาร ภายในส่วนน้ำอีกด้วย

ซ) ธุรกิจสนามกอล์ฟ บริษัทได้ลงทุนสร้างสนามกอล์ฟในโครงการ My Ozone อำเภอปากช่อง
จังหวัดนครราชสีมา โดยจะเป็นสนามกอล์ฟที่เหมาะสมกับนักกอล์ฟทั้งชายและหญิง รวมไปถึงผู้สูงอายุ
โดยเก็บค่าสมาชิกเป็นรายปี และรายครั้ง

บริษัทฯมีโครงการที่ดำเนินการอยู่ ณ วันที่ 31 ธันวาคม 2555 ดังนี้

[]

4.2 การตลาดและภาวการณ์แข่งขัน

(ก) การทำการตลาดของผลิตภัณฑ์และบริการที่สำคัญ

สำหรับปี 2555 บริษัทฯให้ความสำคัญกับเรื่องของการจัดกิจรรม
เพื่อประชาสัมพันธ์โครงการผ่านการจัดบูธตามสถานที่ห้างร้านต่าง ๆ
เพื่อให้เข้าถึงกลุ่มเป้าหมายได้รวดเร็วและทั่วถึง อีกทั้งยังทำการโฆษณาผ่านสื่อต่าง ๆ เช่น
ป้ายประชาสัมพันธ์ นิตยสาร เป็นต้น

บริษัทฯมีกลยุทธ์ต่าง ๆ เพื่อส่งเสริมการจำหน่าย ดังนี้

1.  กลยุทธ์ทางด้านผลิตภัณฑ์

บริษัทให้ความสำคัญอย่างมากกับการออกแบบบ้าน พื้นที่ใช้สอยภายนอกและภายในบ้าน
คุณภาพการผลิต ความคงทนในด้านการใช้งาน การเลือกใช้วัสดุที่สอดคล้องกับแนวทางการอยู่อาศัย
ความปลอดภัย การบริการหลังการขาย อีกทั้งยังแสวงหานวัตกรรมใหม่ๆ
เพื่อเป็นการเพิ่มมูลค่าให้กับบ้านที่ลูกค้าได้ตัดสินใจซื้อ ทั้งนี้เพื่อให้ลูกค้าได้ใช้ชีวิตที่รื่นรมย์
ในสังคมคุณภาพ บริษัทมีผลิตภัณฑ์ที่สามารถตอบสนองความต้องการของลูกค้า แบ่งได้ออกเป็น 2 กลุ่ม

1. บ้านสร้างเสร็จก่อนขาย และพร้อมเข้าอยู่ บริษัทมีบ้านสร้างเสร็จตามแบบมาตรฐาน
และพร้อมให้ลูกค้าเข้าอยู่
โดยบ้านทุกหลังจะต้องผ่านการตรวจสอบคุณภาพจากหน่วยงานควบคุมคุณภาพก่อนที่จะเสนอขายลูกค้า

2. บ้านที่ลูกค้าสามารถปรับเปลี่ยนพื้นที่ใช้สอยจากแบบมาตรฐาน (Flexible Function)

จากการศึกษาความต้องการของลูกค้ากลุ่มเป้าหมายของบริษัท พบว่ามีลูกค้าที่มี
ความต้องการในการปรับเปลี่ยนพื้นที่ใช้สอยทั้งภายนอกและภายในบ้าน
บริษัทจึงจัดให้มีสินค้าที่สามารถตอบสนองความต้องการของลูกค้ากลุ่มนี้

2.  กลยุทธ์ทางราคา

บริษัทได้กำหนดราคาขายเพื่อสร้างแรงจูงใจและความคุ้มค่าของสินค้า
ตามความเหมาะสมกับสภาวะเศรษฐกิจ และกำลังซื้อของลูกค้า โดยคำนึงถึงต้นทุนของบริษัทเป็นหลัก
อีกทั้งมีการเปรียบเทียบราคาของบริษัทกับคู่แข่งบริเวณเดียวกัน
การตั้งราคาของบริษัทจะตั้งราคาที่ถูกกว่า โครงการระดับเดียวกันเพื่อให้ผู้บริโภคได้สินค้า
และราคาที่สมเหตุสมผลที่สุด

3. กลยุทธ์ด้านการจัดจำหน่ายและช่องทางการจำหน่าย

บริษัทมีการจำหน่ายสินค้าโดยใช้วิธีการขายผ่านพนักงานขาย ณ สำนักงานขายที่ตั้งอยู่ที่โครงการ
ซึ่งจะมีการแสดงสินค้าตัวอย่างให้ลูกค้าได้เห็นถึง คุณภาพของโครงการ คุณภาพของสินค้า
งานตกแต่ง ที่สามารถสร้างบรรยากาศ ที่ดีสำหรับการขาย

บริษัทยังมีการจัดกิจกรรมส่งเสริมการขายผ่านงานแสดงบ้านและที่อยู่อาศัยต่างๆ จัดกิจกรรม
ตามห้างสรรพสินค้า นอกจากนั้น
บริษัทยังมีช่องทางการขายที่เกิดจากการแนะนำของลูกค้าเก่าในโครงการ

4.  กลยุทธ์ด้านโฆษณาประชาสัมพันธ์

บริษัททำการโฆษณาประชาสัมพันธ์โครงการเพื่อสนับสนุนการขายผ่านสื่อต่างๆ เช่น โทรทัศน์
ป้ายโฆษณา ป้ายรายทาง นิตยสาร หนังสือพิมพ์ แผ่นโฆษณา จัดกิจกรรมส่งเสริมการขาย ณ
โครงการ และตามสถานที่ที่กลุ่มเป้าหมายใช้บริการ

5. กลยุทธ์ด้านการส่งเสริมการขาย

บริษัทเน้นการทำการส่งเสริมการขายเพื่อให้ลูกบ้านได้รับผลประโยชน์สูงสุด โดยเน้น
ความคล่องตัวในการบริหารการเงินของลูกค้า
โดยให้ลูกค้าสามารถเลือกการผ่อนชำระเงินดาวน์ที่ต่ำ อีกทั้งลูกค้า
ยังได้สิทธิประโยชน์จากการแนะนำเพื่อน ญาติ มาซื้อโครงการของบริษัท
นอกจากนี้บริษัทจะเน้นการลด แลก แจก
แถมให้แก่ผู้ซื้อเพื่อนให้ผู้ซื้อได้รับผลประโยชน์จากการซื้อโดยตรง

กลุ่มลูกค้าเป้าหมาย

กลุ่มลูกค้าเป้าหมายของบริษัทเป็นลูกค้าระดับกลางถึงระดับบน มีขนาดครอบครัวตั้งแต่ 2-6 คน
เป็นเจ้าของกิจการ ผู้บริหารระดับสูง เจ้าหน้าที่รัฐวิสาหกิจ และพนักงานบริษัทเอกชน

(ข) ภาวะการแข่งขัน

  ภาวะอุตสาหกรรมและการแข่งขัน

จากสถิติศูนย์ข้อมูลอสังหาริมทรัพย์ ธนาคารอาคารสงเคราะห์ ระบุว่า ในปี 2555
มีที่อยู่อาศัยเปิดตัวใหม่รวม 380 โครงการ คิดเป็น 100,700 หน่วย เป็นบ้านจัดสรร 217
โครงการ แต่มีจำนวนหน่วยเพียง 38,100 หน่วย ต่างจากคอนโดฯที่เปิดตัวทั้งปีมี 163 โครงการ
แต่มีจำนวนมากถึง 62,000 หน่วย เนื่องจากความต้องการที่อยู่อาศัย
ในย่านกลางเมืองขยายตัวอย่างต่อเนื่อง แต่เมื่อเนื้อที่ดินสำหรับพัฒนาที่อยู่อาศัยมีราคาแพงขึ้นมาก
ผู้ประกอบการ จึงหันมาลงทุนพัฒนาที่อยู่อาศัยบริเวณรอบนอกที่ยังพอมีพื้นที่ให้พัฒนาที่อยู่อาศัยได้
และราคาที่ดินต่ำกว่าย่าน CBD เดิม
โดยเน้นการพัฒนาโครงการอาคารชุดที่ตั้งอยู่ในทำเลใกล้แนวรถไฟฟ้าขนส่งมวลชน
โดยในย่านรัชดาภิเษก-ลาดพร้าว เป็นทำเลที่มีโครงการอาคารชุดจำนวนมาก
และในอนาคตจะกลายเป็นศูนย์กลางธุรกิจแห่งใหม่
เนื่องจากกำลังมีการก่อสร้างที่ตั้งของหน่วยงานธุรกิจขนาดใหญ่หลายแห่ง เช่น
ตลาดหลักทรัพย์แห่งประเทศไทย บริษัทประกันชีวิตรายใหญ่
บริษัทจำหน่ายสินค้าอุปโภคบริโภคที่มีชื่อเสียง และยังมีห้างสรรพสินค้าขนาดใหญ่ที่เปิดทำการแล้ว
อีกทั้งยังจะมีการพัฒนาโครงการเชิงพาณิชย์ขนาดใหญ่ คือ มักกะสันคอมเพล็กซ์
ทั้งหมดนี้จะส่งผลให้เกิดแหล่งงานขนาดใหญ่
ดึงดูดผู้ประกอบการธุรกิจพัฒนาที่อยู่อาศัยประเภทอาคารชุดคอนโดมิเนียมให้เข้ามามากขึ้น
เพื่อรองรับ การขยายตัวในอนาคตที่จะเกิดขึ้น

ในช่วง 8 เดือนแรกของปี 2555
ภาพรวมของจำนวนที่อยู่อาศัยสร้างเสร็จในเขตกรุงเทพฯและปริมณฑล (ไม่รวมบ้านเอื้ออาทร)
ขยายตัว 18% โดยมีจำนวนอยู่ที่ 69,953 หน่วย จากช่วงเดียวกันของปีก่อนที่มีจำนวนอยู่ที่ 59,264
หน่วย โดยแบ่งเป็น บ้านเดี่ยว (Single Detached House) จำนวน 21,038 หน่วย บ้านแฝด
(Duplex House) จำนวน 778 หน่วย ทาวน์เฮ้าส์ (Town House) จำนวน 6,271 หน่วย
คอนโดมิเนียม (Condominium) จำนวน 39,556 หน่วย และ อาคารพาณิชย์ (Shop House)
จำนวน 2,310 หน่วย โดยที่อยู่อาศัยประเภทแนวสูง (High Rise) เพิ่มขึ้นจากปี 2554
ในช่วงเวลาเดียวกันถึง 15% สำหรับการโอนกรรมสิทธิ์ในช่วง 8 เดือนแรกของปี 2556
มีจำนวนทั้งหมด 97,866 หน่วย ลดลงจากช่วงเดียวกันในปี 2554 ประมาณ 8% โดยแบ่งเป็น
บ้านเดี่ยว จำนวน 16,775 หน่วย บ้านแฝด จำนวน 3,096 หน่วย ทาวน์เฮ้าส์ จำนวน 28,436
หน่วย คอนโดมิเนียม จำนวน 41,386 หน่วย และ อาคารพาณิชย์ จำนวน 8,137 หน่วย
โดยที่อยู่อาศัยประเภทแนวสูง (High Rise) มีการโอนกรรมสิทธิ์เพิ่มขึ้น 2% จากปี 2554
ในช่วงเวลาเดียวกัน

ในปี 2555 มีปัจจัยหลายอย่างที่ได้ส่งผลกระทบต่อธุรกิจอสังหาริมทรัพย์ เช่น
การให้การสนับสนุนจากนโยบายของภาครัฐบาลหลายโครงการ อาทิเช่น

1.  มาตรการลดหย่อนภาษีสำหรับผู้ที่ซื้อที่อยู่อาศัยหลังแรกที่ราคาไม่เกิน 5,000,000 บาท

2.  มาตรการในส่วนของแผนการบริหารจัดการน้ำในระยะยาวของภาครัฐ

3.  การปรับขึ้นค่าแรงขั้นต่ำ 300 บาท เงินเดือนปริญญาตรี 15,000 บาท

4.  อัตราดอกเบี้ยที่ยังอยู่ในภาวะทรงตัว

5.  การเร่งผลักดันโครงการขนาดใหญ่ ไม่ว่าจะเป็นระบบรถไฟฟ้าขนส่งมวลชน ระบบป้องกัน
    น้ำท่วมและโครงการรถไฟความเร็วสูง

ทั้งหมดนี้เป็นปัจจัยที่ส่งผลในด้านบวกให้กับธุรกิจอสังหาริมทรัพย์ ซึ่งปัจจัยเหล่านี้ส่งผลให้ประชาชน
มีความสามารถในการที่จะซื้อที่อยู่อาศัยเป็นของตัวเองได้มากขึ้น แต่อย่างไรก็ดี
ยังมีปัจจัยอื่นๆที่ส่งผลทางด้านลบ เช่น
เรื่องของสถานการณ์เศรษฐกิจโลกที่แม้ว่าจะยังคงมีความเสี่ยง
แต่ก็ยังมีแนวโน้มที่จะเริ่มฟื้นตัวขึ้นได้ในช่วงปลายปี 2556
อีกทั้งในเรื่องต้นทุนการก่อสร้างที่เพิ่มสูงขึ้นอย่างมากในทุกหมวดรวมถึงค่าแรงงานขั้นต่ำที่ปรับตัวสูงขึ้น
และปัญหาการขาดแคลนแรงงาน ซึ่งจะส่งผลกระทบในด้านลบให้กับธุรกิจอสังหาริมทรัพย์

ปัจจัยหลักที่ทำให้กิจกรรมการซื้อขายที่อยู่อาศัยในช่วง 8 เดือนแรกของปี 2555 เกิดการชะลอตัวนั้น
สืบเนื่องมาจากปัญหาน้ำท่วมในปี 2554 ซึ่งส่งผลกระทบกับตลาดบ้านเดี่ยวในปี 2555
โดยผู้บริโภคนั้นมีความกังวลกับปัญหาน้ำท่วมจึงทำให้ผู้บริโภคเปลี่ยนพฤติกรรม
และมุมมองสำหรับบ้านเดี่ยวไปเป็นมองหาคอนโดมิเนียมแทน ดังนั้น
จึงทำให้ตลาดคอนโดมิเนียมมีการก่อสร้างและทยอยเข้าสู่ตลาดอย่างต่อเนื่องตลอดปี 2555
สำหรับบ้านเดี่ยวนั้นผู้บริโภคจะมองถึงการลงทุนซื้ออสังหาริมทรัพย์ที่ต่างจังหวัดเพิ่มมากขึ้น
เพื่อหลีกเลี่ยงปัญหาน้ำท่วมในกรุงเทพฯทำให้คอนโดมิเนียมและบ้านจัดสรรในต่างจังหวัดมีการขออนุญาตเพื่อก่อสร้างเพิ่มมากขึ้นอาทิเช่น
เขาใหญ่-จังหวัดสระบุรี ชลบุรี ประจวบคีรีขันธ์ เชียงใหม่ เชียงราย สงขลา ภูเก็ต สุราษฎร์ธานี
ขอนแก่น นครราชสีมา และ อุดรธานี เป็นต้น

จากปัจจัยต่างๆข้างต้นทำให้ตลาดอสังหาริมทรัพย์ในกรุงเทพฯและปริมณฑลมีการเติบโตที่ชะลอตัวลง
โดยเน้นไปที่ตลาดต่างจังหวัดมากขึ้น
สร้างความท้าทายให้กับผู้ประกอบการพัฒนาอสังหาริมทรัพย์ในกรุงเทพฯและปริมณฑลเป็นอย่างมาก

ปัจจัยที่สำคัญอีกหนึ่งอย่างคือ โครงการประชาคมเศรษฐกิจอาเซียน หรือที่เรียกว่า Asian
Economics Community - AEC ซึ่งจะเริ่มดำเนินการอย่างเป็นทางการภายในปี 2558
โดยจะเป็นปัจจัยสำคัญในอนาคตอันใกล้
ซึ่งจะทำให้เกิดโอกาสทางการค้ารวมถึงการลงทุนในอสังหาริมทรัพย์ก็จะเพิ่มขึ้นด้วย
ทำให้เกิดการพัฒนาด้านโครงสร้างพื้นฐานทั้งในประเทศ
และการพัฒนาเส้นทางเชื่อมโยงระหว่างประเทศ ความต้องการที่อยู่อาศัย สถานที่ทำงาน
ร้านค้าปลีกและโรงแรมจะเติบโตเพิ่มขึ้น
จะมีการเปิดเสรีต่อการลงทุนพัฒนากฎระเบียบในเรื่องกฎหมาย
การใช้สิทธิในที่ดินให้เอื้อต่อนักธุรกิจมากขึ้น
ซึ่งจะทำให้เกิดประโยชน์อย่างมากกับธุรกิจพัฒนาอสังหาริมทรัพย์ ในอนาคต

ดังนั้น จึงเห็นได้ว่าในปัจจุบันได้มีบริษัทที่เกี่ยวกับการพัฒนาธุรกิจอสังหาริมทรัพย์เกิดใหม่
เข้ามามากขึ้น เนื่องจากมองเห็นโอกาสทางการตลาดที่ยังมีมากและจะยังมีเพิ่มขึ้นอีกในอนาคต
ทำให้ภาวะการแข่งขันสูงขึ้น อย่างต่อเนื่อง

บริษัทฯ ยังคงถือว่าเป็นบริษัทพัฒนาอสังหาริมทรัพย์ที่มีขนาดเล็ก
เมื่อเปรียบเทียบกับบริษัทพัฒนาอสังหาริมทรัพย์อื่นๆที่อยู่ในธุรกิจอสังหาริมทรัพย์มานานกว่า
และได้สร้างชื่อเสียง ความไว้วางใจ พร้อมกับมีฐานลูกค้า ที่มากกว่า
แต่บริษัทฯกำลังพัฒนาและเติบโตขึ้นเป็นลำดับ บริษัทฯมีบุคลากรที่มีความสามารถมากมาย
จึงมีความพร้อม ที่จะพัฒนาเพื่อเติบโตขึ้นเป็นบริษัทอสังหาริมทรัพย์ชั้นนำ
ที่มุ่งมั่นตั้งใจและพัฒนาคุณภาพชีวิตที่ดีกว่า ตามวิสัยทัศน์ ของบริษัท